《初入丹霞》
明代·释今龙

峥嵘象驾跨千峰，举首弥天花雨浓。世外几年驰远梦，关前此日听疏钟。

云中叠阁分多处，眼下青山知几重。顿释百城烟水恨，而今高卧罢行踪。

作者简介：今龙，字枯吟。茂名人。礼石波禅师受具。明桂王永历十三年（一六五九），参天然于雷峰，为典客，随入丹霞。会石鉴禅师分座怡山，奉命以监寺辅行。洎石公退院，从福州往参天童，当机大悟，木陈和尚付以大法。寻示寂天童。著有诗稿。事见高雷旅港同乡会《高雷文献专辑》。